**Годишен извештај за тековниот статус на активностите на Агенцијата за квалитет и акредитација на здравствените установи и тековен статус на процесот на акредитација на здравствените установи во Република Северна Македонија за 2020 година**

Во рамки на досегашните активности на АКАЗУМ и понатаму интензивно продолжи да се реализира комуникацијата со здравствените установи со цел да се увиди динамиката на спроведување на задолженијата кои произлегуваат од процесот на акредитација. Оваа Информација е сочинета од следните компоненти:

**1. Информирање за спроведени и планирани активности поврзани со процесот на акредитација и мониторинг на здравствените установи во периодот јануари- декември 2020 година;**

Во периодот јануари-декември 2020 година, согласно постоечките планови и утврдените насоки се продолжи и понатаму со спроведување на подготвителните активности по однос на реализација на процесот на акредитација во здравствените установи кои се во почетна фаза на процесот на акредитација како и во тие здравствени установи кои се во понапредна фаза.

Оттука Агенцијата продолжи да одржува контакти и да дава инструкции и поддршка за реализација на процесот за подготовка на здравствените установи за акредитација кои веќе ја имаат заокружено подготвителната фаза.

Во овој период особено активно работеа следните здравствени установи: ЈЗУ Општа болница Куманово, ЈЗУ Завод за слух говор и глас – Скопје, ЈЗУ Универзитетска клиника за Психијатрија, ЈЗУ СБ за геријатриска и палијативна медицина.

Со оглед на фактот дека одредени, од горе наведените Здравствени Установи беа во завршна фаза на процесот на подготовка за акредитација, во текот на првата половина од 2020 година беа спроведени надворешни оценувања на Здравствените Установи.

Во период јануари-декември 2020 година се спроведоа надворешни оценувања во здравствени установи и тоа во:

* ЈЗУ СБ за геријатриска и палијативна медицина
* ЈЗУ Општа болница Куманово
* ЈЗУ Завод за рехабилитација на слух, говор и глас- Скопје

Во месец февруари се спроведе надворешно оценување во ЈЗУ СБ за геријатриска и палијативна медицина „13 Ноември“ – Скопје и врз основа на степенот на исполнување на стандардите утврден во наодите во Извештајот од спроведеното надворешно оценување се стекна со статус на акредитирана здравствена установа за времетраење од три (3) години.

На 09.03.2020 година беше започнато надворешно оценување на **ОБ Куманово** и истото прекинато поради прогласување на пандемија со Ковид 19.

Надворешното оценување во ОБ Куманово се реализираше во месец октомври 2020 година и врз основа на степенот на исполнување на стандардите утврден во наодите во Извештајот од спроведеното надворешно оценување се стекна со статус на акредитирана здравствена установа со времетраење од (1 ) една година.

Во месец декември се спроведе надворешно оценување во ЈЗУ Завод за рехабилитација на слух, говор и глас- Скопје. Врз основа на степенот на исполнување на стандардите утврден од наодите во Извештајот од спроведеното надворешно оценување се стекна со статус на акредитирана здравствена установа со времетраење од (1) една година.

Во овој период Агенцијата имаше интензивна соработка со здравствени установи кои што се во почетна фаза на подготовка на процесот за акредитација.

* ЈЗУ Завод за рехабилитација на слух, говор и глас- Битола
* ЈЗУ Универзитетска Клиника за Гинекологија и Акушерство- Скопје
* ЈЗУ УК за Психијатрија
* ЈЗУ СБ за белодробни заболувања и туберкулоза- „Јасеново“- Велес
* ЈЗУ СБ за белодробни заболувања и ТБЦ- Лешок
* ЈЗУ Институт за физикална медицина и рехабилитација- Скопје
* ПЗУ Европска Очна Болница
* ЈЗУ УК за пластична и реконструктивна хирургија
* ЈЗУ УК за гастроентерохепатологија

Истите е планирано да се акредитираат во текот на 2021 година.

Со најголем дел од овие ЗУ соработката се одвива отежнато поради состојбата на епидемија со Ковид 19 и покрај напорите кои взаемно ги вложуваат агенцијата и здравствените установи.

Соработката не се одвива на задоволително ниво со **ЈЗУ СБ за белодробни заболувања и туберкулоза- „Јасеново“- Велес** поради незаинтересираноста и неодговорност на раководството на болницата,истото не ги прифаќа одговорностите и задолженијата кои произлегуваат од процесот на акредитација.

Исто така во регистарот на акредитирани здравствени установи е впишана и ПЗУ клиничка болница Аџибадем Систина. Истата во текот на 2020 година се стекна со акредитација од страна на меѓународна агенција за акредитација на здравствени установи Joint Commission International (JCI),по што Агенцијата спроведе постапка за признавање на стекнатата акредитација.

Со оглед на пандемијата предизвикана од Ковид 19 и начинот на функционирање на здравствените установи како последица на истата, Агенцијата за квалитет и акредитација на ЗУ беше принудена да направи реорганизација за реализација на плановите за спроведувања на редовни контроли односно мониторинзи на акредитираните здравствени установи.

Во однос на спроведување на мониторинзи во втората половина од годинава беше планирано истите да се спроведат во ОБ Велес, УК за Хематологија, ПЗУ Плодност- Битола, ЈЗУ СБ за геријатриска и палијативна медицина - Скопје, УК за детски болести, ЈЗУ УК за ендокринологија и метаболички заболувања и ЈЗУ Институт за белодробни заболувања и ТБЦ кај децата Козле.

Поради затекнатата ситуација во државата овие мониторинзи се одложени за првата половина од 2021 година.

Во однос на спроведување на надворешни оценувања со цел акредитација на здравствените установи направени се следните чекори за реорганизација:

КБ Тетово е стекната со акредитација во месец јули 2019 година со времетраење од една година. Како резултат на пандемијата со Ковид 19 надворешното оценување на КБ Тетово кое требаше да се спроведе во месец јули 2020 година се одложува за првата половина од 2021 година.

**2.Ревизија на стандардите за акредитација на болнички здравствени установи и развој на стандарди за здравствените установи кои пружаат услуги на примарно ниво**

Во вториот квартал од 2020 година АКАЗУМ спроведе интерна ревизија на стандардите за акредитација на болнички здравствени установи, што се наметна како потреба за унапредување на веќе постоечките стандарди врз основа на праксата при нивното досегашно имплементирање од страна на ЗУ.

Во рамки на активностите за ревизија на стандардите за акредитација на болничките установи посебен акцент беше ставен на потребата за ревидирање, односно потребата за измена и дополнувње на стандардите кои третираат прашања кои потесно се поврзани со условите на работење на здравствените установи во состојба на епидемија (пандемија) .Во таа смисла особено беше констатирана потребата за подетална разработка на стандарди во врска со контрола на интрахоспиталните инфекции и на заразните болести, како и потребата за усовршување и задолжителна имплементација на процедурите за превенција и спречување на ширење на интрахоспиталните инфекции.

По спроведување на интерната ревизија на стандардите за акредитација на болнички здравствени установи АКАЗУМ има планирана активност за формирање на работна група за ревизија на стандардите и дефинирање на нова верзија на стандардите за акредитација на болнички установи, истата е планирана за втората половина од 2021 година.

Во рамки на Агенцијата продолжува да се работи на развој на сетови на стандарди за здравствените установи кои пружаат услуги на примарно ниво, стандарди за гинеколошко акушерска здравствена заштита, стандарди за перинатален транспорт.

Развојот на Стандардите за перинатален транспорт е планиран во текот на 2021 година,за што АКАУМ треба да биде вклучена во овој процес од страна на UNICEF . Стандардите ќе бидат изработени врз основа на насоките од изработениот Модел за унапредување на квалитетот и безбедноста на перинаталниот транспорт кој се состоеше во дефинирање на поглавјата и конкретните проблематики кои би се третирале во рамки на стандардите.

Во рамки на Агенцијата се формираше работна група и се изработи Акциски план за развој на стандардите за ординации, а согласно акцискиот план се спроведоа низа активности.

Во овој период работната група интензивно работеше за изработка и дефинирање на првичната верзија на текстот на стандардите за акредитација на ординации од ПЗЗ.

Во четвртиот квартал од 2020 година се изврши измена и дополнување на Правилникот за стандарди за акредитација на здравствени установи од секундарна и терциерна здравствена заштита со цел дополнување на Правилникот со стандарди кои се однесуваат на гинекологија и акушерство.

Правилникот беше доставен до Влада на РСМ за негово усвојување и истиот беше усвоен од страна на Владата на 30 седница одржана на 15.12.2020 година.

По усвојување на овој Правилник може да отпочне процесот на примена на стандардите во соодветните здравствени установи.

**3.Активности за развивање и подобрување на инструменти за внатрешно следење и унапредување на квалитетот и безбедноста на здравствената заштита.**

Во овој период АКАЗУМ изврши анализа на потребата за преземање на активности во насока на подобрување на ефикасноста на примената на внатрешни инструменти за унапредување на квалитетот во рамки на здравствените установи како и развивање на нови инструменти, со цел посоодветно исполнување на стандардите за акредитација кои се однесуваат на зајакнување на механизмите на внатрешна контрола на квалитетот и безбедноста на здравствената заштита.

Анализата покажа дека е потребно да се ревидира системот за следење на индикатори за квалитет и тоа:

* Да се направи измена и дополнување на Правилникот за видовите на индикатори за квалитет
* Формирање на работна група за дефинирање на нов сет на индикатори за квалитет
* Во соработка со ИЈЗ и УЕЗ, а со помош и на Министерството за здравство да се консолидира интегриран и ефикасен систем за прибирање на податоци кои ке произлезат од новодефинираните индикатори и нивна обработка.

Во овој период АКАЗУМ отпочна активности за развивање на инструменти за унапредување на квалитетот на здравствената заштита и тоа Клиничка ревизија и Triger tool за несакани случувања со цел посоодветно исполнување на стандардите за акредитација кои се однесуваат на зајакнување на механизмите на внатрешна контрола на квалитетот и безбедноста на здравствената заштита.

**4.Агенцијата за квалитет и акредитација на здравствени установи се здоби со сертификат за зачленување во најголемата и најреномираната меѓународна организација за квалитет во здравството ISQ-ua (International Society for Quality in Health Care).**